REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/170-15

28. april 2015. godine

B e o g r a d

Z A P I S N I K

SEDME SEDNICE ODBORA ZA KOSOVO I METOHIJU

ODRŽANE 23. APRILA 2015. GODINE

Sednica je počela u 11,10 časova.

Sednici su prisustvovali članovi Odbora: Milovan Drecun, Goran Bogdanović, Dragan Todorović, Miodrag Linta, Nenad Mitrović, Zvonimir Stević, Siniša Maksimović, Borislav Stefanović, Miroljub Stanković, Đorđe Kosanić i Zlata Đerić.

Sednici Odbora su prisustvovali zamenici odsutnih članova Odbora: Jovica Jevtić (Dragomir Karić član), Velibor Stojković (Momir Stojanović član), Dragoljub Zindović (Miljana Nikolić član), prof. dr Ninoslav Girić (član nije izabran) i prof. dr Marko Atlagić (Zoran Jozić član).

Sednici Odbora nije prisustvovao Aleksandar Čotrić član Odbora, niti njegov zamenik.

Pored članova Odbora sednici su prisustvovali i narodni poslanici: Dušan Stupar, Dejan Radenković, Mirko Krlić, Milan Petrić i Zoran Živković.

Sednici su prisustvovali: Marko Đurić, direktor Kancelarije za Kosovo i Metohiju, Damjan Jović, zamenik direktora Kancelarije za Kosovo i Metohiju, Dejan Pavićević, pomoćnik direktora Kancelarije za Kosovo i Metohiju i oficir za vezu pri Misiji Evropske unije u Prištini, general Dragan Vladisavljević, vršilac dužnosti direktora Kancelarije za koordinacione poslove u pregovaračkom procesu sa privremenim institucijama samouprave u Prištini, Ivan Jakšić i Dejan Eraković, odnosi sa javnošću u Kancelariji za Kosovo i Metohiju.

Sednici su prisustvovali: Srđan Petković, načelnik Kosovskog okruga, Jovica Budurić, načelnik Prizrenskog okrug i Bratislav Nikolić, predsednik opštine Štrpce.

Sednici je prisustvovala i Maniša Doig (Maneesha Doing), predstavnik Kancelarije Ujedinjenih nacije u Beogradu.

Na predlog predsednika Odbora, jednoglasno je (14 „za“) usvojen sledeći:

D n e v n i r e d

1. Razmatranje Predloga zaključka povodom informisanja članova Odbora, o rasvetljavanju i procesuiranju odgovornih za zločine počinjene na KiM počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nacionalnih zajednica na KiM i saradnji nadležnih organa Republike Srbije sa EULEKS-om na tom planu, na petoj sednici, održanoj 5. novembra 2014. godine;

2. Razmatranje Izveštaja o napretku u dijalogu Beograda i Prištine;

3. R a z n o.

Pre prelaska na rad po utvrđenom dnevnom redu, Odbor je jednoglasno (14 «za») i bez primedbi usvojio zapisnik Pete sednice Odbora, održane 5. novembra 2014. godine. Takođe, Odbor je jednoglasno (14 «za») i bez primedbi usvojio zapisnik Šeste sednice Odbora, održane 18. februara 2015. godine.

Predsednik Odbora je podsetio prisutne na poštovanje prava vremena, da se govori na sednici Odbora, u skladu sa članom 75. Poslovnika Narodne skupštine.

Prva tačka dnevnog reda **- Razmatranje Predloga zaključka povodom informisanja članova Odbora, o rasvetljavanju i procesuiranju odgovornih za zločine počinjene na KiM počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nacionalnih zajednica na KiM i saradnji nadležnih organa Republike Srbije sa EULEKS-om na tom planu, na petoj sednici, održanoj 5. novembra 2014. godine**

Povodom prve tačke dnevnog reda, predsednik je podsetio članove Odbora da im je Predlog zaključka povodom informisanja članova Odbora, o rasvetljavanju i procesuiranju odgovornih za zločine počinjene na KiM počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nacionalnih zajednica na KiM i saradnji nadležnih organa Republike Srbije sa EULEKS-om na tom planu, dostavljen u materijalu za sednicu Odbora i putem elektronske pošte i da je proizašao kao rezultat diskusije članova Odbora na Petoj sednici, održanoj 5. novembra 2014. godine. Takođe je podsetio, da je dogovoreno da se Predlog zaključka, uz predhodnu saglasnost predsednika, izradi i dostavi članovima Odbora i razmatra na nekoj od narednih sednica, pa s tim u vezi je istakao da razmatranje Predloga zaključka, upravo, Odbor čini na današnjoj sednici.

Povodom ove tačke dnevnog reda nije bilo diskusije.

Odbor je jednoglasno (14 «za») prihvatio Predlog zaključka.

Predsednik je obavestio da se usvojeni Zaključak, radi upoznavanja i informisanja, dostavlja Vladi Republike Srbije i Tužilaštvu za ratne zločine.

Druga tačka dnevnog reda – **Razmatranje Izveštaja o napretku u dijalogu Beograda i Prištine**

Uvodno izlaganje izneo je Marko Đurić, direktor Kancelarije za Kosovo i Metohiju i tom prilikom je predstavio polugodišnji Izveštaj o sprovođenju Briselskog sporazuma, kao i polugodišnji Izveštaj o aktivnostima koje obuhvataju proces dijaloga i normalizaciju odnosa Beograda i Prištine. Takođe je ukazao da su u Izveštaju sabrani argumenti srpske strane, kako bi se domaćoj i međunarodnoj javnosti pokazala istina da je Republika Srbija ispunila sve obaveze koje je preuzela na sebe u periodu i do 2012. godine i u periodu od 2012. godine, kroz proces dijaloga Beograda i Prištine. Posebnu pažnju je usmerio na glavne probleme koje postoje u procesu normalizacije odnosa Beograda i Prištine i to: da je u razgovorima od strane Prištine napuštena dinamika, utvrđena planom sprovođenja Briselskog sporazuma, zatim odsustvo liderstva ili vođstva od strane međunarodnih organizacija u rešavanju konkretnih problema na terenu od kojih zavisi život i bezbednost srpskih i drugih zajednica na Kosovu i Metohiji, kao i to da prištinska strana nastoji da u svako pitanje pokuša da provuče pitanje suvereniteta tj. pitanje statusa južne Pokrajine. Tokom predstavljanja Izveštaja ukratko je govorio o sporazumu o pravosuđu, o sprovedenim lokalnim izborima na prostorima Kosova i Metohije, o usvajanju novog budžeta od strane skupština opština na severu Kosova i Metohije (gradonačelnici će imati pravo da formiraju liste zaposlenih u prosveti i zdravstvu, koji će biti u pokrajinskom budžetskom sistemu, tj. zdravstveni i prosvetni radnici, srpske nacionalnosti, kao i radnici koji rade u zdravstvenim i prosvetnim institucijama, koje funkcionišu po srpskom sistemu, nastaviće da plate primaju isključivo iz Republike Srbije, dok će oni koji rade u institucijama čiji je osnivač Priština i u kojima su većina korisnici i radnici Albanci, plate će nastaviti da primaju iz Prištine, a dok će formiranje Zajednice srpskih opština u tom smislu biti od pomoći i koristi), zatim govorio je i o energetici, o telekomunikacijama, o sprovođenju obaveza proizašlih iz tehničkih sporazuma (katastar, matične knjige, carinski pečat, univerzitetske diplome, integrisano upravljanje prelazima), o činjenici da je Priština u skupštinsku proceduru uvrstila Predlog zakona o verifikaciji imovine, zatim i o ostalim pitanjima kao što je fukcionisanje Razvojnog fonda za sever Kosova i Metohije, osiguranje vozila, o Parku mira na mostu u Kosovskoj Mitrovici, o problemu u dinamici sprovođenja Sporazuma o civilnoj zaštiti, o sporazumima i dijalogu privrednih komora, o uspostavljanju avio-linije Beograd-Priština, o osnivanju međunarodnog suda idr.Posebno je naglasio da će Republika Srbija nastaviti da finansira i da funkcioniše kroz zdravstvo i obrazovanje na celoj teritoriji Kosova i Metohije.

U diskusiji su učestvovali članovi i zamenici članova Odbora Milovan Drecun, Borislav Stefanović, Zvonimir Stević, Marko Atlagić i Marko Đurić, direktor Kancelarije, Dragan Vladisavljević, vršilac dužnosti direktora Kancelarije za koordinacione poslove u pregovaračkom procesu sa privremenim institucijama samouprave u Prištini, Damjan Jović, zamenik direktora Kancelarije za Kosovo i Metohiju, kao i Milan Petrić, narodni poslanik.

U toku diskusije članovi i zamenici članova Odbora su pohvalili Izveštaj, uz ocenu da je detaljan, sveobuhvatan i da predstavlja dobru i pozitivnu praksu za ubuduće, kao i da je koristan za spoljnopolitičku poziciju Republike Srbije. Razgovarajući o Izveštaju, posebno je istaknuta kontinuirana opstrukcija Prištine, u primeni onoga što je dogovoreno, odnosno operacionalizaciji Briselskog sporazuma, u odnosu na Beograd, sa nametnutim ključnim pitanjem, kojim mehanizmima Republika Srbija može da utiče na Prištinu da primenjuje dogovorene sporazume. Poseban akcenat, članovi Odbora su tokom diskusije, stavili na formiranje Zajednice srpskih opština, uz mišljenje da nadležnosti Zajednice moraju da obuhvate za život značajna pitanja naroda na Kosovu i Metohiji. Takođe, bilo je i reči o ostalim pitanjima i problemima kao što su nestala lica, radno-pravni status Srba sa prostora Kosova i Metohije, zdravstvo (nedostatak lekova za pružanje minimalne zdravstvene zaštite), prosveta (npr. visoko obrazovanje - reizbor dekana na univerzitetetima na Kosovu i Metohiji), srpska imovina i preduzeća na teritoriji Kosovo i Metohija (npr. Trepča), uslovi povratka srpske liste u kosovsku vladu i skupštinu, katastar, energetika i telekomunikacija.

Izneti su pojedini primeri koji se dešavaju na teritoriji Kosova i Metohije, kao što su: širenje glasina za stvaranjem tzv. «Velike Albanije, intezivno iseljavanje Srba sa prostora Kosova i Metohije i kupovina srpskih kuća i imanja od strane Albanaca, najava demostracija, preko društvenih mreža i deljenje letaka, koje imaju masovni i rušilački karakter od strane Albanaca, širenje i plasiranje dezinformacija na Kosovu i Metohiji od pojedinaca. Bilo je i osvrta na pokretanje avio–linije Beograd–Priština odnosno predlog da isti avion ER Srbija leti i od Prištine do Ciriha, uz konstataciju da bi to bilo od velike koristi za srpsku avio kompaniju, u smislu profitabilnosti, kako na ekonomskom planu, tako i na i boljoj saobraćajnoj povezanosti.

U diskusiji je predloženo, da bi bilo dobro i korisno da Kancelarija dobije kontrolnu ulogu svih budžetskih priliva odnosno da postoji kontrola sredstva koje Republika Srbija uplaćuje na Kosovu i Metohiji, kao i da se izvrši precizna registracija i napravi spisak ljudi koji dobijaju novac iz budžeta Republike Srbije, i po kom osnovu, a naročito po pitanju socijalnih potreba.

Kada je reč o sredstvima u budžetu koja se odvajaju za Kosovo i Metohiju, o načinima na koji se upravlja tim sredstvima, istaknuto je da je u predhodnom periodu bila dobra saradnju velikog dela državnih organa i institucija, velikog dela ministarstava, uz ocenu da je to dobra praksa sa kojom treba da se nastavi i u budućnosti. Istovremeno je izneto i očekivanje da će se u narednom periodu razmotriti kako da se još efikasnije upravlja institucijama i sredstvima na Kosovu i Metohiji, kako bi se povećala efikasnost, a smanjila mogućnost za eventualne zloupotrebe.

Narodni poslanik Borislav Stefanović, član Odbora je tokom diskusije inicirao da bi bilo dobro da Kancelarija upozna ili informiše narodne poslanike ili članove Odbora, odnosno dostavi Odboru na razmatranje Nacrt statuta zajednice srpskih opština. Sa ovom inicijativom složio se i predsednik Odbora i ukazao da sednica, na kojoj bi se članovima Odbora prezentovao Nacrt statuta, može biti i zatvorena za javnost. Konstatovao je da bi se, na taj način, uspostavila praksa da Odbor bude najinformisanije telo o svemu šta se događa na Kosovu i Metohiji. S tim u vezi, Marko Đurić, direktor Kancelarije je prihvatio navedenu inicijativu i izrazio očekivanje u pogledu njene realizacije.

Članovi Odbora su tokom diskusije postavili pitanja koja su proizašla iz Izveštaja i to:

- da li narodni poslanici i građani Republike Srbije mogu da se upoznaju sa Nacrtom statuta Zajednice srpskih opština, i ako mogu, na koji način to mogu da ostvare, imajući u vidu da je Nacrt statuta srpska strane predala drugoj (albanskoj) strani;

- kako Vlada Republike Srbije vidi Zajednicu srpskih opština, uz konstataciju da su sve nade srpskog stanovništva na Kosovu i Metohiju uperene u formiranje Zajednice, kao i to kakav stav se očekuje od Evropske unije na to, da Zajednica srpskih opština nije nevladina organizacija;

- šta se očekuje od formiranja Zajednice srpskih opština, koji će biti izvori finansiranja Zajednice, kao i da li će se njenim formiranjem srpskom stanovništvu na Kosovu i Metohiji obezbediti i sačuvati radna mesta;

- polazeći od iznete činjenice da će Republika Srbija da finansira zdravstvo i obrazovanje na celoj teritoriji Kosova i Metohije, otvorilo se pitanje kakav će biti status škola i zdravstvenih centara u enklavama i na severu Kosova i Metohije, po kom sistemu će raditi, gde će im biti otvoren račun, ko će im isplaćivati lični dohodak, kao i da li će plate imati dodira sa Zajednicom srpskih opština, odnosno kakav se mehanizam fukcionisanja i realizacije očekuje;

- kakav stav se očekuje od poslanika Srpske liste, na najavljeni Predlog Zakona o verifikaciji imovine u kosovskoj skupštinskoj raspravi, kao i da li se, preko tog Predloga zakona, na neki način, uslovljava njihov povratak u skupštinu Kosova;

- dokle se stiglo sa tzv. uklopljavanjem ili stavljanjem strukture civilne zaštite u druge institucije Kosova i Metohije;

- u kojoj meri Republika Srbija može da utiče na privrednike iz centralne Srbije da otvore pojedine pogone na Kosovu i Metohiji.

Na postavljena pitanja odgovarao je Marko Đurić, direktor Kancelarije za Kosovo i Metohiju i tom prilikom detaljnije precizirao pojedine oblasti i delove iz Izveštaja, a koji su proizašli iz diskusije članova Odbora. Zahvalio se na iznetim pohvalama za podneti Izveštaj kao i na konstruktivnoj diskusiji, predlozima i mišljenju.

Takođe, na pitanja su odgovore dali i Dragan Vladisavljević, vršilac dužnosti direktora Kancelarije za koordinacione poslove u pregovaračkom procesu sa privremenim institucijama samouprave u Prištini i Damjan Jović, zamenik direktora Kancelarije za Kosovo i Metohiju.

Na kraju diskusije, a na predlog predsednika, Odbor za Kosovo i Metohiju je jednoglasno (13 «za») i na osnovu člana 59. Poslovnika Narodne skupštine usvojio sledeći

I Z V E Š T A J

Odbor za Kosovo i Metohiju je jednoglasno odlučio da prihvati Izveštaj o napretku u dijalogu Beograda i Prištine (15 Broj 02-1097/15 od 22. aprila 2015. godine) koji je podnela Kancelarija za Kosovo i Metohiju.

Predsednik je obavestio, da će Odbor, radi upoznavanja, Izveštaj podneti Narodnoj skupštini.

**Napomena:** narodni poslanik Dragoljub Zindović, zamenik člana, nije mogao da glasa elektronskim putem zbog tehničkog problema, u elektronskom sistemu njegove elektronske jedinice, prilikom pristupanja izjašnjavanju. Predsednik Odbora je konstatovao da je Dragoljub Zindović glasao „za“ prihvatanje Izveštaja, dizanjem ruke, jer njegova elektronska jedinica nije funkcionisala.

Treća tačka dnevnog reda – **R a z n o**

Povodom ove tačke dnevnog reda nije bilo predloga ni diskusije.

Sednica je završena u 13,00 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Jelena Đorić mr Milovan Drecun